CELEX: C2007/095/91
Language: lv
Date: 2007-04-28 00:00:00
Title: Lieta T-50/07: Prasība, kas celta 2007. gada 23. februārī — Portugāles Republika/Komisija

28.4.2007   
            
            
               LV
            
            
               Eiropas Savienības Oficiālais Vēstnesis
            
            
               C 95/44
            
         Prasība, kas celta 2007. gada 23. februārī — Portugāles Republika/Komisija
   (Lieta T-50/07)
   (2007/C 95/91)
   Tiesvedības valoda — portugāļu
   Lietas dalībnieki
   
      Prasītāja: Portugāles Republika, Lisabona (Portugāle) (pārstāvji — L. Inez Fernandes un P. Barros da Costa, pārstāvji, kā arī M. Figueiredo, advokāts)
   
      Atbildētāja: Eiropas Kopienu Komisija
   Prasītājas prasījumi:
   
               —
            
            
               atcelt Komisijas 2006. gada 14. decembra lēmumu par zināmu dalībvalstu Eiropas Lauksaimniecības virzības un garantiju fonda (ELVGF) Garantiju nodaļai veiktu izdevumu izslēgšanu no Kopienas finansējuma (1) daļā, kurā Portugāles Republikai noteikta finanšu korekcija 5 % apmērā par laukaugiem saistībā ar papildu maksājumiem par cietajiem kviešiem EUR 3 945 827,00 apmērā saskaņā ar tiesisko regulējumu, kas pieņemts, pamatojoties uz Padomes 1999. gada 17. maija Regulu (EK) Nr. 1251/1999, ar kuru izveido atbalsta sistēmu dažu laukaugu audzētājiem (2);
            
         
               —
            
            
               pakārtoti, atcelt lēmumu daļā, ciktāl tajā no Kopienas finansējuma izslēgti Portugāles Republikas izdevumi pirms 2003. gada 16. decembra EUR 3 231 650,20 apmērā;
            
         
               —
            
            
               piespriest Eiropas Kopienu Komisijai atlīdzināt tiesāšanās izdevumus.
            
         Pamati un galvenie argumenti
   Prasītāja izvirza šādus pamatus:
   
               —
            
            
               Regulas Nr. 1258/1999 (3) 7. panta 4. punkta piektās daļas a) apakšpunkta pārkāpums — šī pamata ietvaros prasītāja apgalvo, ka nav izpildīts pienākums norādīt pamatojumu un ir pārkāptas būtiskas formas prasības;
            
         
               —
            
            
               runājot par tai apstrīdētājā lēmumā pārmesto novēloto kontroļu uz vietas veikšanu 2002. un 2003. tirdzniecības gadā, prasītāja apgalvo, ka ir pārkāpts subsidiaritātes, vienlīdzīgas attieksmes pret dalībvalstīm, kā arī samērīguma princips un ir pieļauta kļūda faktu vērtējumā;
            
         
               —
            
            
               turpinājumā prasītāja apgalvo, ka ELVGF nav nodarīti finansiāli zaudējumi;
            
         
               —
            
            
               prasītāja turklāt apstrīd Komisijas viedokli, ka 2002. gadā saistībā ar cietajiem kviešiem neesot veiktas pietiekami daudz kontroles uz vietas.
            
         
      (1)  OV L 355, 96. lpp.
   
      (2)  OV L 160, 1. lpp.
   
      (3)  Padomes 1999. gada 17. maija Regula (EK) Nr. 1258/1999 par kopējās lauksaimniecības politikas finansēšanu (OV L 160, 103. lpp.).